D ทุ่ม 450 ลบ. เปิดรพ.ทันตกรรมเฉพาะทางย่านเพลินจิต คาดเปิดให้บริการในปี 62
D ทุ่มงบ 450 ลบ. เปิดรพ.ทันตกรรมเฉพาะทางย่านเพลินจิต คาดเปิดให้บริการในปี 62 มั่นใจดันผลประกอบการโตก้าวกระโดด 
11 ส.ค. 2560

ทพ.พรศักดิ์ ตันตาปกุล ประธานเจ้าหน้าที่บริหาร บริษัท เดนทัล คอร์ปอเรชั่น จำกัด (มหาชน) หรือ D เปิดเผยว่า บริษัทมีแผนการลงทุนก่อสร้างโรงพยาบาลทันตกรรมเอกชนที่เป็นเลิศเฉพาะทาง ย่านเพลินจิต ขนาดใหญ่สุดในประเทศไทย มูลค่าลงทุนราว 450 ล้านบาท คาดแล้วเสร็จและพร้อมเปิดให้บริการได้ในต้นปี 62 มั่นใจว่าจะช่วยผลักดันผลการดำเนินงานเติบโตอย่างก้าวกระโดด โดยเน้นเจาะกลุ่มลูกค้าชาวต่างชาติ ชาวไทยที่มีรายได้ระดับปานกลางถึงบน ซึ่งเป็นกลุ่มที่มีกำลังซื้อเป็นอย่างมาก
“การตัดสินใจลงทุนก่อสร้างโรงพยาบาลในย่านเพลินจิต ในครั้งนี้ ถือเป็นการเปิดมิติใหม่ ของธุรกิจโรงพยาบาลทันตกรรม ที่มีความเป็นเลิศ มีทีมงานเชี่ยวชาญเฉพาะด้าน และให้บริการอย่างครบวงจร มาตรฐานระดับโลก คาดว่าจะเป็นตัวแปรที่สำคัญในการผลักดันให้รายได้และกำไรของบริษัทเติบโตอย่างก้าวกระโดด ในช่วง 5 ปีข้างหน้า” ทพ.พรศักดิ์ กล่าว
อนึ่ง เมื่อวันที่ 9 ส.ค.ที่ผ่านมา คณะกรรมการบริษัทอนุมัติการซื้อที่ดินใน อ.พระโขนง กรุงเทพมหานคร เนื้อที่ 3 งาน 21.5 ตารางวา หรือ 321.5 ตารางวา ในราคาประมาณ 275 ล้านบาท และจะลงทุนก่อสร้างโรงพยาบาลทันตกรรม โดยมีมูลค่าก่อสร้างรวมงานสถาปัตยกรรมประมาณ 135 ล้านบาท และค่าอุปกรณ์เครื่องมืออีก 40 ล้านบาท รวมมูลค่าทั้งโครงการรวมไม่เกิน 450 ล้านบาท
ปัจจุบัน D และบริษัทย่อย ดำเนินธุรกิจให้บริการทางทันตกรรมแบบครบวงจร ภายใต้แบรนด์ “BIDC”,”Dental Signature” และ “Smile Signature”ปัจจุบันมีศูนย์ทันตกรรมและคลินิกทันตกรรมทั้งหมด 13 สาขา ตั้งอยู่ในกรุงเทพฯ 11 สาขา และภูเก็ต 2 สาขา ดำเนินการภายใต้ “BIDC” 1 สาขา, “Dental Signature” 4 สาขา และ”Smile Signature” 8 สาขา